text: Asylcentre er en god forretning
  08 august 2014 kl. 08.52
  Flere sønderjyske kommuner har meldt sig på banen til at modtage syriske flygtninge. Det kan gavne både kommunekasserne og forretningerne i de byer, asylcentrene kommer til at ligge i.
  Lejeindtægter fra ellers tomme bygninger. Ekstra arbejdspladser til lokale. Meromsætning i den lokale Brugs.
  Der er mange positive ting ved at få et midlertidigt asylcenter, når man ser på økonomien.
  Både Aabenraa og Tønder kommuner har de seneste dage givet udtryk for, at de gerne vil hjælpe Udlændingestyrelsen med at huse de mange syriske flygtninge. Og det kan godt betale sig.
  Tønder Kommune estimerer, at et asylcenter i Løgumkloster, der skal huse 150 flygtninge, vil give et sted mellem 20 og 25 arbejdspladser til ting som rengøring og pædagogiske kræfter.
  Dertil kommer den ekstra omsætning, som lokalsamfundet i Løgumkloster kan se frem til.
  - Jeg er meget positiv overfor planerne om et asylcenter her i Løgumkloster. Det vil give både arbejdspladser og ekstra omsætning i de lokale dagligvareforretninger, siger Anton Shulz, formand for Løgumkloster Borgerforening.
  